DA Den Europæiske Unions Tidende C 296/34

Sag anlagt den 26. september 2005 — Republikken Østrig mod Kommissionen

(Sag T-368/05)

(2005/C 296/71)

Processprog: tysk

Parter

Sagsøger: Republikken Østrig (ved: H. Dossi)

Sagsøgt: Kommissionen for De Europæiske Fællesskaber

Sagsøgerens påstande

— Kommissionens beslutning K(2005)2685 af 15. juli 2005 om udelukkelse fra fællesskabsfinansiering af visse udbetalinger foretaget af medlemsstaterne under Den Europæiske Udviklings- og Garantifond for Landbruget (EUGFL), Garantisektionen, annulleres. Kommissionen tilpligtes at betale sagens omkostninger.

— Subsidiært: Kommissionens beslutning K(2005)2685 af 15. juli 2005 om udelukkelse fra fællesskabsfinansiering af visse udbetalinger foretaget af medlemsstaterne under Den Europæiske Udviklings- og Garantifond for Landbruget (EUGFL), Garantisektionen, annulleres, for så vidt angår den finansielle korrektions beregning og størrelse. Kommissionen tilpligtes at betale sagens omkostninger.

— Mere subsidiært: Kommissionens beslutning K(2005)2685 af 15. juli 2005 om udelukkelse fra fællesskabsfinansiering af visse udbetalinger foretaget af medlemsstaterne under Den Europæiske Udviklings- og Garantifond for Landbruget (EUGFL), Garantisektionen, annulleres, for så vidt angår de af udbetalingsorganet Agrarmarkt Austria foretagne udbetalinger i dyrepræmiesektoren for regionerne Steiermark og Kärnten, eller mest subsidiært annulleres beslutningen i forhold til Steiermark og Kärnten, for så vidt angår beregningen af og størrelsen på den finansielle korrektion. Kommissionen tilpligtes at betale sagens omkostninger.

Søgsmålsgrunde og væsentligste argumenter

Kommissionen udelukkede i den anfægtede beslutning de i bilaget til denne beslutning nærmere angivne udbetalinger fra fællesskabsfinansiering på grund af deres manglende overensstemmelse med fællesskabsforskrifterne.

Sagsøgeren støtter sit søgsmål på to anbringender. For det første gør sagsøgeren gældende, at Kommissionen ved beslutningens vedtagelse tilsidesatte EF-traktaten og de relevante bestemmelser for dens gennemførelse. Sagsøgeren gør nærmere gældende, at artikel 5, stk. 2, litra c), i forordning (EØF) nr. 729/70 (1) og artikel 7, stk. 4, i forordning (EF) nr. 1258/1999 (2) blev tilsidesat, idet en finansiel korrektion til skade for Republikken Østrig kun ville have været retmæssig, hvis Republikken Østrig ikke havde opfyldt sine fællesskabsretlige forpligtelser for så vidt angår kontrol med EUGFL-udbetalinger, og dette havde haft finansielle konsekvenser for EUGFL. Ifølge Republikken Østrig er disse kumulative betingelser ikke opfyldt i denne sag. Endvidere strider den anfægtede beslutning mod Kommissionens i artikel 10 EF fastsatte loyalitetsforpligtelse overfor medlemsstaterne.

Det andet anbringende angår tilsidesættelsen af væsentlige formforskrifter. Ifølge sagsøgerens opfattelse har Kommissionen på væsentlige punkter i den anfægtede beslutning undladt at opfylde sin begrundelsespligt og den støtter sig i den til grund for beslutningen liggende argumentation på konklusioner, der er resultatet af en mangelfuld sagsoplysning.

(1) Rådets forordning (EØF) nr. 729/70 af 21.4.1970 om finansiering af den fælles landbrugspolitik.

(2) Rådets forordning (EF) nr. 1258/1999 af 17.5.1999 om finansiering af den fælles landbrugspolitik.